
په کوزه پښتونخواکې ناول ليکنه
نېټه : چهارشنبه، 16 زمرى ، 1387
موضوع : كره كتنه او څيړنه
ليکوال: پوهنمل بريالی باجوړی
دناول تاريخ په پښتوادب کې دومره پخوانى نه دى اولږکلونه يې تيرکړي دي. يعنى داچې دشلمې پيړۍ دپيل په لومړيوکلونوکې ناول دترجموله لارې پښتوادب ته راننوت . په همدغوکلونوکې دارواښادراحت زاخيلي له خواپه پښتوکې ناول ليکل پيل شو.خوڅنګه چې ښايي هغسې وده يې ونه کړه . ددې خبرې دوه دليله دي .يوخوداچې ناول په پښتوادب کې دومره ډيرعمرنه دى تيرکړي اوبله داچې په پښتونخواکې دنظم په نسبت په نثرکې دومره کارنه دى شوى اوکه دنظم په وړنداى نثري کتابونه پرتله کوونودپرتلې وړنه دي . 

اوبياکه په ځانګړي توګه دناول په باب خبرې کوونويوازې دراحت زاخيلي ، حمزه شينواري، سيدرسول رسا، شيرزمان غمجن ،اشرف دراني ،صاحب زاده محمدادريس ،ميرمهدي شامهدي، سلطان محمدماټوخان ،رشيدعلي دهقان اوداسې نوروپه شان نومونه يادولى شو. چې دګوتوپه شمار څوناولونه يې ليکلي دي .له بل پلوه ددې کموالي يوبل دليل داهم دى چې په پښتونخواکې نثري کتابونه کم اونظمي کتابونه زيات مينه وال لري . اودهمدى علت په اساس موږ وينوچې دنظم کتابونه ډيراودنثرلږدي .حتى دپښتونخواځينې نامتوليکوال دې ټکي ته متوجه دي اوهغوي دخپلو کتابونو په سريزوکې داګيلې کوي اوهمدارنګه ځينې ليکوال نوروته دنثري کتابونوپه ليکلواوخپرولوکې په اګاهانه ډول توصيه کوي اودغه تشه محسوسوي . لکه حمزه صاحب چې وايي : (( په پښتوکې دنظم په مقابله کې دنثرکمى دى اوهغه داسې پوره کيداى شي چې زموږليکوال قرباني ورکړي په خپل خرڅ کتابونه چاپ کړي .خرڅيږي هسې هم نه خوبياهم دپښتوذخيره پرې زياتيږي .)) ( ١ )
سره له دې خبرو دپښتو ادب په بيلا بيلو صنفونوکې دپښتونخوادليکوالونوي اوګټورقدمونه دقدروړدي اودادب ډيرې تشې يې په آګاهانه ډول ډکې کړې دي چې د ناول راتګ هم پښتو ادب ته تصادفي خبره نه ده. خو د يادولو وړ خبره دا ده چې ناول هم پښتو ته د ترجمې له لارې راغلى دى . په دې باب سيد تقويم الحق کاکا خيل داسې کښلي دي:
(( دې ترجمو ژبه يو خاص معيار ته ورسوله او د اظهار لارې يې آزادې کړې. د بيان انداز يې مقرر کړ او د الفاظو روابط يې محکم کړل. د جملو ساختو نه يې نوي کړل او په هره طريقه يې ژبه د نوي ادب قابله کړه. په دې ترجمو کې زياته حصه د ډپټي نذير احمد د کتابونو ده او دوه کتابه پکې عام پيدا کيږي. د ميا محمد يوسف ( توبه النصوح) او د ميا حسيب ګل صاحب ( نقش نګين) دواړو آزاده ترجمه کړې ده. دواړو کتابونه صرف پښتو کړي نه دي ، پښتانه کړي يې هم دي او د دواړو په ژبه ډير قابو دى او په الفاظو يې ګرفت ډير مظبوط دى.)) ( ٢ )
د همدغه مطلب يادونه يو بل ليکوال د ناول تر بحث لاندې په دې ډول کړې ده : (( په اروپا کې ناول د اتلسمې او نولسمې پيړۍ په پيوستون کې سترګې وغړولې او آلماني ليکوالو وده ورکړه چې خصوصاً په دې کې د جرمني د لوى شاعر (( هاينه )) لوى لاس دى.
پښتو ته ناول هم لکه د نورو نويو ادبي ژانرونو غوندې د شلمې پيړۍ له پيل سره راغلى او دميلمه يعنې د ترجمې په بڼه يې د پښتو ادب په درشل پل ايښى دى. د په لاس کې معلوماتو له مخې د ډپټي نذير احمد (( توبته النصوح )) لومړى ناول دى چې ميا محمد يوسف کاکاخيل په پښتو ژباړلى او په (( ديارلس سوه درويشتم هـ ق - نولس سوه څلورم ع )) په څلورسوه اته څلويښت مخونو کې په لويه کچه خپور شوى دى. دا ترجمه پخه او په ادبي ښيګڼو پوره ترجمه ده .)) ( ٣ )
خو په دې برخه کې دا يادونه ضرورده ، څرنګه چې ميا حسيب ګل په ديارلس سوه پنځم هـ ق کې مړ دى نو خامخا به يې نقش نګين تر مرګه څو کاله مخکې له اردو څخه را ژباړلى وې چې په دې حساب (( نقش نګين )) په پښتو کې لومړنى ژباړل شوى ناول بريښي . د ميا حسيب ګل د (( نقش نګين )) او د ميا محمد يوسف د تو بته النصوح نه وروسته راحت زاخيلي ناول د ماه روخې وليکه چې دا په پښتو کې لومړنى ليکل شوى ناول دى او سيد تقويم الحق يې د ليکلو کال (( ديارلس سوه اووه ويشتم هـ ق نولس سوه نهم ښودلى دى. )) ( ٤ )
د پښتو د دغه لومړني ناول په باب په افغان ياد کې (( د پښتو د ننني ادب )) ليکوال څرګندونې داسې کړې دي: 
(( ورو ورو له دى نوي راغلي ميلمه سره پښتانه ليکوال آشنا شول. د پښتو مبتکر شاعر اوليکوال راحت زاخيلى چې د نوي او زاړه ادب ډيرې کړې سره وصل کړې وې د ناول کړۍ يې هم د پښتو کيسو له اوږده زنځير سره و نښلو له او په پښتو کې يې ناول د ماه رخې يا نتيجه عشق وکيښ.
راحت د دې ناول په پيل کې کښلي: (( دا کتاب فياالواقع صحيح قصه ده مګر د يوې وجهې اصلي نوم پرې نه دی ايښى شوى د حال زمانې سرګذشت دى چشم د يدواقعه ده چې په سنه نولس سوه شپږم _ تر نولس سوه اووم _ نولس سوه اتم _ نولس سوه نهم کې تيره شوې ده )). په دې ډول په پښتوکې ناول له يوې واقعي پيښې نه رانښليدلى دى .په چاپي نسخه کې يې دچاپ کال نشته خودکتاب قداوقواره کړه وړه اودپيښوله کلونونه اټکل کيداى شي چې داناول دې دنولس سوه لسم ،نولس سوه يوولسم کلونوپه شاوخواکې کښل شوي وي اوهمداوخت دې خپورشوى وي . ددې لپاره چې ناول په پښتني ټولنه کې بيخي کوربه ښکاره شي نوځاى په ځاى لنډۍ هم په کې راوړل شوي اوپه دې ډول دپښتوله اولسي ادب سره غوټه شوى دى .)) ( ٥ )
ددغه ناول دليکلوپه نيټه کې دنوموړي محقق پورتنۍ نيټه دپښتانه ليکوال دمولف هميش خليل دليکل شوې نيټې سره سرخوري اويوازې سيدتقويم الحق کاکاخيل په پښتوچاپي اثاروکې ددغه ناول دليکلونيټه ديارلس سوه اووه ويشتم هجري نولس سوه نهم ميلادي کال ښودلى دى .
هميش دراحت زاخيلي دپيژندنې په لړکې ددغه ناول ذکرهم کړى دى اووايي (( په کال نولس سوه لسم ،نولسوه يوولسم کې يې دافغان اخبارسره سره دکتابونوکتابت هم کولوهمدغه موده کې يې دپښتوناول (( نتيجه عشق )) هم ليکلى و. ويلى شي چې د ناول شهرت دافغانستان بادشاه اميرحبيب الله خان پورې هم ورسيدو بادشاه دى کابل ته اوغوښتوولې دى لاړنه شو)) ( ٦ )
دراحت صاحب ددغه ناول موضوع چې دپښتولومړنى ليکل شوى ناول دى په عشق ولاړه ده .چاپيريال يې پښتني دى اوکردارونه يې هم پښتانه دي . په ناول کې لنډۍ اودفارسي ژبې شعرونه هم راغلي دي . 
دغه ناول دراحت زاخيلي دزوکړې دسلمې کليزې په وياړ دکابل پوهنتون دفرهنګي شوراله خوادلطيف بهاند په سريزه اوتدقيق په کال ديارلس سوه دري شپيتم کې ددوهم ځل لپاره چاپ شو.
پوهنيارلطيف بهانددخپلې سريزې په يوځاى کې وايي : (( دماه رخې دناول سوژه دليکوال دسترګوليدلى حال دى اوپه مينې کې دلريوالي( بيلتون ) اوپه پاى کې دوصل کيسه راغلې ده چې ديوې پښتنې ټولنې په چاپيريال کې انځورشوې ده )) ( ٧ )
همدارنګه نوموړى دناول دپاى په باب دارنګه ليکلي دي :(( دوروستۍ جملې ليکل(( تمام شد حصه اول )) دامعنى لري چې دې ناول دويمه برخه هم درلوده . دانه ده معلومه چې ليکل شوې ده که نه )) ( ٨ )
دپښتولومړنى ناول چې دراحت زاخيلي تخليق دى دپښتودلومړني ناول په توګه ورته ښه ناول ويلى شو. راحت زاخيلي دنوې پښتودموجدپه توګه ياديږي اوداځکه چې پښتوادب ته لنډه کيسه اوناول ده وبخښل اوهم يې دپښتواوسنى شعر اوپه تيره بياغزل ته نوى رنګ ورکړ. 
هميش خليل دراحت ددغوصلاحيتونوپه باب وايي (( دراحت صاحب ديودوست په قول چې راحت صاحب صوبه سرحدکې دکاتبانوباباادم اودادبيانوراهنمادى )) يوبل دوست يې وايي 
(( دزړې شاعرۍ واګې موجوده رنګ ته راحت صاحب راګرځولي دي ))اودا هم ويلى شي چې پښتوپه موجوده ترقي يافته سټايل کې اچول دراحت صاحب ايجاددى . په دې لحاظ که ورته دنوې پښتوموجدويلى شي نوبې ځايه به نه وي )) ( ٩)
په راحت صاحب پسې دناول ليکلولړۍ روانه شوه . دابراهيم عطايي دمعلوماتوله مخې ورپسې ناول دصاحب زاده محمدادريس د( پيغلې ) ناول دى . ( ١٠ )
اوپه دې توګه څوناولونه ديواوبل ليکوال له خواوليکل شول . خوپه دغوليکوالو کې چې دليکوالۍ زياته برخه يې ناول ليکلووقف کړه دوه کسان دي . يوسيدرسول رسااوبل شيرزمان غمجن دى چې دنوروپه نسبت يې څه ناڅه زيات ناولونه کښلي دي اودناول ليکونکوپه نامه مشهوردي . دسيدرسول رسا ناولونه ( خودکوشي ، شمۍ ،مامونۍ او مفرورهغه خپاره شوي ناولونه دي چې لوستونکې ورسره اشنادي . 
درساد ناولونوموضوعات عشقي دي ،کردارونه يي ځينې پښتانه اوځينې غيرپښتانه دي يعني په دې ماناچې دمختلفوکردارونواومختلفوچاپيريالونولرونکي دي . درساد
خودکوشۍ په ناول کې مرکزي کردارونه ( ميرو) پښتنه کوچۍ اوسرفرازدپيښوريو خانزاده زلمى دى چې ټوله کيسه ددوى په مينه څرخيږي اودکيسې چاپيريال دلته بنداوپښورسيمه جوړوي. خوپه ورستيوفصلونوکې بيادناول چاپيريال دلاهورسيمه ده.
سرفرازدمحرقې دمرض له کبله خپل ياداشت له لاسه ورکوي او( ميرو) دهغه په انتظارکې خودکوشي کوي . ناول په ډيره خوږه ژبه ليکل شوى دى . اوځاى په ځاى دشعرونواولنډيو مثالونه هم پکې شته . داناول دپـښتوپه مشهوره لنډۍ ختميږي :
پريږده چې خړسيلاب مې يوسي 
په لامبوزن اشنامې ډيره نازيدمه
په دغه ناول کې دپيښوتسلسل دډيالوکونومناسب جوړښت اوپه پاى کې دغوټې خلاصيدل په زړه پورې دي . خويوازې دسرفرازغوندې خان چې يوې کوچۍ پيغلې ته دواده کولووعده ورکوي دتامل وړبريښي .
په دې ناول کې رساپه افغانستان کې دکوچيانودژوندتشريح په انتقادي ډول کړې ده .
رسا دا ناول په افغانستان کې هغه وخت ليکلى وچې په کابل کې دپاکستان په سفارت کې مطبوعاتي اتشه و.
همدارنګه درساد(( مامونۍ )) دناول مرکزي کردار يعنې هيروينه هم يوه افغانه پښتنه ده چې په ايران کې اوسي .دغه ناول هم ترپايه يوه عشقي قصه ده اوهغه وخت چې رساپه ايران کې مطبوعاتي اتشه ونودغه ناول يې ليکلى و. ددغه ناول هيروينه هم دزړې طبي دوادخوړلوپه وجه چې تاريخ يې تيرومړه کيږي . په دې توګه درسادناولونوټول مرکزي کردارونه ياانتحارکوي اوياديوبل چاله لاسه وژل کيږي .
د(( شمۍ )) په ناول کې هم هيرو وژل کيږي اوهيروينه ځان وژني . همدارنګه د(( مفرور)) په ناول کې هم ګلابودعمري پواسطه وژل کيږي اوعمرى دحکومت په واسطه پانسي کيږي چې دادواړه دناول مرکزي کردارونه دي .
درساد ناولونواتلان پرته له مفرورنه عادي وګړي نه دي بلکې دلوړې طبقې يعنې خانزاده ګان دي . په مفرورکې ټولې خبرې په دې يوټکي راڅرخي چې زور دحق دى اوڅوک چې زورور دى هغه کولى شي چې ژوندوکړي . غريبي ګناه ده اوپه هرطريقه چې کيږي که غلاوي که ډاکه وي بايدژوندجوړشي اوژونددخپلې خوښې سره سم جوړشي اودخپلې خوښي سره سم ژوندوکړاى شي .ددې ناول دغسې جملات اويوپه بل پسې دپيښوتمثيل دځوان نسل داحساساتودراپارولواودژوندداصلي اړخ نه بلې خواته دهغوي په هڅونه کې زماپه نظرمنفي تاثيراچوي .
درساد(( شمۍ )) په ناول کې دلاهور هيرامنډيي تمثيل شوې ده . په هيرامنډيي کې دهغوښځودناوړه ژوندنه پرده اوچته شوې ده چې دخپل کلي کورنه نه په چل اودوکه بې درکه شوي اوپه هيرامنډيي کې خرڅې شوې دي اوبيا په دغه زندان کې دتل لپاره دشتمنو دخوشحالولوله پاره بنديانې دي .
رسا صاحب ددغه ماحول يوعمده اړخ په انتقادي ډول په ډاکه کړى دى .په دغه ناول کې څرګندوي چې دحکومت په اجازه اودحکومت په حضورکې دخلکوڅومره خويندې اولوڼه په هيرامنډيي باندې خرڅيږي اوديوشوم اوتباه کوونکي برخليک سره مخامخ کيږي چې دوتلوکومه لاره يې نه وي اوکه څوک ورته دوتلولاس ورکوي نوهغه هم دهيرامنډيي نه روغ نه وځي لکه دشمۍ اشنا چې هم په دغه کارکې وژل کيږي .رساپه دغه ناول کې دلوستونکو توجه دې خبرې ته راګرځوي چې هيرامنډيي اوشاهي مسجدڅنګ په څنګ دي اوماښام چې کله دشاهي مسجدله منارونه داذان غږ پورته کيږي نوپه څنګ کې يې دهيرامنډيي نه دګونګروګانواوزاونه پورته کيږي . هلته چې مقدس ځاى دى . دعبادت ځاى يعنې شاهي مسجداوپه خواکې يې دګناهونواوبدکاريوځاى هيرامنډيي چې ددوي په يوځايتوب اوڅنګ په څنګ واقع کيدو ډيرې خبرې کوي اوداڅرګندوي چې دلته دمسجدپه سيوري کې دغه کارونه سرته رسيږي اودخپل ناول په لومړۍ پاڼه ليکي (( مسجدکې زير سايې خرابات چاهيي)) 
لکه څنګه چې مخکې وويل شول په پښتونخواکې بل ناول ليکوونکى شيرزمان غمژن دى چې څه ناڅه دنوروپه نسبت يې زيات ناولونه ليکلي دي . دغمژن لومړنى ناول (( ګل خان )) دوهم (( امانت )) اودريم (( رحمان کورونه )) دي چې دامانت ناول يې دډيرو کره کتونکوله خوا دتاييدوړګرځېدلى دى اوپه معيار برابرناول يې ورته ويلى دى .
حبيب الله رفيع ددغه ناول په باب وايي (( په پښتوکې ډير په زړه پورې ناول چې فني ښکلا اوټولې فني ښيګڼې لري اودپښتنې ټولنې ښه انځورګري کوي اوبيګانه موضوع ټولنې ته نه راوړي . دښاغلي شيرزمان غمژن (( امانت )) دى چې لوستونکي مجبور دي چې داناول له ځانه سره تل امانت وساتي)) ( ١١ ) 
همدارنګه ابراهيم عطايي په اوسني پښتوادب کې د ناول ترسرليک لاندې دناول په ټولو خواوو پوره څيړنه کړې ده اوبيايې دامانت ناول په مفصل ډول څيړلى دى چې ددغه ناول په باب وايي (( امانت يوکوچنى ناول دى ....زماپه نظرهغه صفات پکې دي چې يورښتيانى ناول يې بايدولري .)) ( ١٢ )
پريشان خټک هم د((امانت )) په سريزه کې ددې ناول ستاينه کوي اوشيرزمان غمژن ته ديو پوخ ليکوال په سترګه ګوري . هغه وايي (( زه يې دځان سره ځکه وړى وم چې ديوداسې پښتني ماحول عکاسي يې پکې کړې وه چې په هغې کې هريوکرداربه ماته په څه نا څه موقع خپل پيژندګلوښکاريدواودرياستي نظام هغه پردې پکې پورته کړې وې چې ليکونکې ټول عمردچا نواب صاحب په دربارکې تيرې کړي وي اود رياست دعاموخلکودژوند نه واخلې دصوبدارانو،تحصيلدارانو،ملايانوعن چې د ډمانو پورې دومره ښکلې خاکه راښکلې وه لکه چې داهرڅه زمادسترګودوړاندې ديوفلم په شان تيريدل . مادژوندپه بيلوبيلواړخونودغمژن ليکونه لوستي دي خودومره پوخ نظريې دى چې هرڅه ليکي دګوتې ايښودوځاى پکې نه پريږدي . کيداى شي چې ځينې خلک راسره اتفاق ونه کړي ولې زه په دې ويناکې خپل ځان په حقه ګڼم چې شيرزمان پوخ ليکوال دى . )) ( ١٣ )
خودشيرزمان دريم کوشش چې (( رحمان کورونه )) دي که ديوجاسوسي ناول په توګه يې په پښتوادب کې ديونوي ګام اونوښت په ډول ومنوچې ددغه کارپيل ته يې لاس اچولى دى نوښه خبره ده اوکه نه ددغه ناول دپيښوجريان دپښتنې ټولنې سره سرنه خوري .اوددغه ناول کردارونه اودهغوى کړه وړه دپښتنې ټولنې نه ډيرلرې دي چې نه ذهن ته لويږي اونه لوستونکوته رښتياني ښکاري اونه خوندلري .
که څه هم پروفيسورافضل رضادرحمان کورونوپه باب ديومثبت نظرپه ترڅ کې وايي (( پښتوادب کې زماپه خيال ړومبنى جاسوسي ناول دى چې ښاغلي غمژن ليکلي دى که زما داخيال صحيح وي نوددې ښاغلي ليکوال داړومبى کوشش دومره کامياب دى چې پښتو ادب کې به دجاسوسي ناولونوديولوي کمي احساس په شاوتمبوي . )) ( ١٤ )
غمژن د همدې موضوع په باب يعنې دجاسوسي ناولونودکمي په باب وايي (( ... زړه مې راټول شونودوه قصه ګۍ مې نورې اوليکلې . دادواړه قصه ګۍ جاسوسي وې . غوښتل مې چې پښتوادب کې دااړخ هم ځاى شي اويوڅوکتابګوټي ديوې زنځيرۍ پښتنوته ډالۍ کړم )) ( ١٥ )
په پښتونخواکې کوم بل جاسوسي ناول ماته نه دى معلوم خودادستايلووړده چې پيل يې شيرزمان غمژن کړى دى . 
دپښتونخوا په ناول ليکونکوکې چې يونوى قدم يې اخيستى دى اويوه نوې تجربه يې کړې ده هغه اشرف درانى دى . داشرف دراني دغه ناول چې (( زرکې سترګې )) نوميږي دنولس سوه اته پنځوس کال په شاوخواکې چاپ شوى دى . اشرف دراني دغه ناول دليکونوپه شکل کې ليکلى دى که څه هم دنړۍ په نوروادبياتوکې ددغه ډول ناول ليکلورواج و خوپښتوادب ته دلومړي ځل لپاره اشرف دراني راوړ. ددغه ناول موضوع ترپايه عشقي ده اوديوچاپه بې وفايي پاى ته رسيږي . خوناول ليکونکي ټول خطونه داسې ترتيب کړي چې هم پکې کيسه بيان شوې اوهم لوستونکوته خوندورکوي . دخطونوپه ليکلوکې اشرف دراني خپل فني مهارت اوادبي ذوق ځاى کړى دى اوديوخط له لوستلونه بل ته دسړي تنده زياتيږي . ټوله کيسه په خپله په ليکونکي تيره شوې اوهمدغه وجه ده چې ليکوال پکې له ډيرغوراودقت نه کاراخيستى دى .
ليکوال په سريزه کې وايي (( په دې ناول کې داول نه تراخره پورې حقيقت اوحقيقت دى . دې کې مبالغه نشته اونه دې ناول کې لکه دعاموناولونودرنګين کولوڅه کوشش شوى دى اوکه په دې موقعه زه داووايم چې دې ناول کې بعضې دځاى دنومونواودبعضې نوروحالاتو دتبديلۍ نه په غيرهيڅ ردبدل نه دى شوى نوبې ځايه به نه وي . داديودوست يوعزيزياپه بل چاباندې تيرشوي دژوندواقعات نه دي اونه ددې ناول تعلق دمغزودکوششونوسره دى بلکې داهم په ماپه خپله تيرشوي حالات دي )) ( ١٦ )
په ناول کې دډيرې رنګينۍ له پاره ځينې شعرونه اولنډۍ هم راوړول شوي دي . په ناول کې خبره په زرکوسترګو ده . يعنې ليکوال په دې ډير ټينګارکوي چې دزرکينوسترګومعشوقې بې وفاوي . داشرف درانې ددې خبرې منلوته به ډير لږ خلک غاړه کيږدي خودغسې ناول ليکل زه يونوى قدم اويوه نوې تجربه ګڼم چې دپښتوادب په لمن کې ددغسې طرزليکلوځاى خالي واودااشرف دراني ډک کړ.
بايدووايوچې پښتانه ليکوال دقاضي عبدالغفارد(( ليلى کی خطوط)) اوداسې نوروکتابونوسره اشناوو. اوزماپه نظربه دامحسوسه وه چې په پښتوادب کې هم دغسې اثاروليکل شي . 
تقويم الحق کاکاخيل ددغسې ناولونوپه باب وايي (( ناول نګارو دامحسوسه کړه چې دخپلو احساساتوبې تکلفه ظاهرولودپاره دواحدمتکلم صيغه ډيره اسانه اوموثره پيرايه ده. اوبياهغوي دامحسوسه کړه چې داپيرايه دخط په شکل کې نوره هم موثره شي . يوخط خو هميشه بې تکلفه ليکلى شي اودعبارت ارايۍ ضرورت په کې نه وي . بل مخاطب دامحسوسوي لکه چې داخبره خاص هغه ته کيږي اوداتخصص دهغه توجه ځان ته راکاږي اودى ، هغه ، يې ، ته ، دنورو تجربو لارازاده کړه )) ( ١٧ )
داهم بايدووايوچې ددې ناول ليکونه يوازې له يواړخ نه دي بلکې مرکزي کردارونه دواړه يوبل ته ليکونه ليږي اوټول داستان په دغوليکونوکې بيان شوى دى . 
اشرف دراني په ليکونوکې له پوره احتياط نه کاراخيستى دى اوداسې ګوته ورته نه نيول کيږي چې داليکونه دکردارونوله سويې اواستعدادنه لوړاوياټيټ دي . 
داشرف دراني دغه نوى قدم اونوې لاره زه نپوهيږم چې دپښتونخوادناول ليکلوپه برخه کې ترکومه حده رواج شوه خوپه داستان ليکلوکې دزيتون بانوځينې داستانونه شته چې دليک په ډول دي . اوهمدارنګه په نورواړخونو کې هم دليکونودغه طرز رواج موند لکه دروغ ليوني د(( بي بي نوره )) په کتاب کې چې دکورني ژوندداصلاح په اړه يوکتاب دى . 
دپښتونخواپه ناول ليکونکوکې يوهم سلطان محمدماټوخان دى چې يوناول يې د((چاودې ښيښې )) په نامه ليکلى دى چې لوستونکي ورسره اشنادي اوزياتې کره کتنې هم پرې شوي دي . يوشمير کره کتونکو غندلى اوهغه ته يې ناولى ناول ويلى دى . خوزه ورته په لوڅواو لغړوناولونوکې لومړنى ناول وايم . ځکه دماټوخان ناول تازه ، نوې موضوع ، نوى قدم او يو نوى جرت دى . خوماټوخان دچاودې ښيښې له عشقي جريان نه چې هغه هم لوڅ اولغړ دى داسې کومه نتيجه نه راباسي چې دټولنې له عمده مسايلوسره اړه ولري . بله داچې دا ناول دپښتني ماحول ،عنعناتو، دود، دستور اوپښتني کلتور په عکس دى اوهمدغه وجه ده چې داناول کره کتونکوغندلى دى اودزغم لپاره يې لاوخت شته . ويلى شوچې داناول په پښتوادب کې دجنسي ناولولومړنى پيل دى . ددې ناول کردارونه په دووبرخوويشلاى شو چې يوه برخه يې پښتانه اوبله برخه يې امريکايان دي اوددوه مختلفوکلتورونويوګډامتزاج دى . نصرالله نصر دناول په سريزه کې دپيژندګلوۍ ترعنوان لاندې له لوستونکوسره دسلطان محمدماټوخان پيژندنه کړې ده اوبيايې دناول په باب خپل انتقادي نظرداسې څرګندکړى دى (( دناول کردارونه يې پاکستاني اوامريکني دي . ليکن دبعضې کردارونو دشوخۍ اوعريان نګارۍ په وجه به يې هغه خلق ضرور اوګګي اودپښتوادب نه به يې ياغي وګرځوي کوم چې دمغربي تهذيب خلاف دي . ليکن څه وکړو دموجوده دور دعالمي پيروي که ونه کړو اودبدليدو نکوتقاضوسره اوږه په اوږه لاړنه شواخر کووبه څه )) ( ١٨ )
خوسلطان محمدماټوخان بياپه بل نظردى هغه داسې څرګندوي چې دنثرپه پرتله چې څومره نظم زيات اومقبول دى هغه دعشق اومينې په برکت دى . يعنې داچې هلته دعشق اومينې خبرې کيږي اوهمدغه وجه ده چې نظم دژوندسمه ترجماني کوي اوبياپه پاى کې دخپل ناول دمقبوليدوله پاره داسې نتيجه راباسي اووايي (( موږ ددې پيروۍ کې في الحال دنظم غوندې نثرله هم دعشق لمن غوره کړه او(( چاودې ښيښه )) ناول مواوليکلو. لوستونکوته په کاردي چې دناول په نظرورته وګوري . اخر ناول دى انيس الواعظين خونه دى )) ( ١٩ )
دسيدرسول رسا(( مامونۍ )) هم ددغوډول موضوعاتوپه لحاظ دچاودې ښيښې په شان دويم ناول دى چې په هغه کې هم تريوحده عريان نګاري شته . ښاغلى حبيب الله رفيع په دغو دواړوناولونوباندې داسې تبصره کړې ده (( په دې منځ کې داسې ناولونه هم شته چې دفني اوډون اوجوړښت خوايې بشپړه ده خوموضوع يې ډيره نااشنااونابلده ده اوان هڅه کوي چې دغرب دتمدن داسې ناوړې ،ناولې اومنفي خواوې زموږ په ټولنه کې تصوير کړي چې حتى دلته يې نمونه هم نه شي موندل کيداى اويوازې يې دليکوال په ذهن کې خطور کړى اوبس ، په دې برخه کې دماټوخان (( چاودې ښيښه )) واقعا يوډيرناولى ناول دى چې په پښتني ټولنه کې دغربي منفي اولوڅ کلتور پلى کول غواړي . همداراز دښاغلي رسا (( مامونۍ )) دموضوع له خوادډيرومنفي خواوغير مستقيم تبليغ کوي )) ( ٢٠ )
که دپښتونخوا ددغه ناولونونه راتيرشونوځينې داسې ناولونه هم شته چې ځينې ډيرخيالي فلمونه هم ورته عاجزدي اودومره خيالي بڼه لري چې ديوپښتون ليکوال خيال ته يې راننوتل ګران ښکاري چې يومثال يې (( نوى کول )) داميرمحمدساغر چاپ شوى ناول دى . 
په دغه ناول کې يوتعدادکردارونه دخپل اصلي کلتور نمايندګي کوي اوزيات تعداديې دنوي کول دژوندغيرواقعي نماينده ګان دي . په ناول کې داسې خيالي صحنې ترسيم شوي چې ذهن ته نه لويږي .اونه دپښتون دځوان نسل سره اونه ددوي دچاپيريال سره سرخوري . که څه هم اميرمحمدساغر ناول ديوښه مقصدلپاره ليکلى دى . هغه غواړي چې دځوان کول ژوندپه انتقادي ډول ترسيم کړي اوددوي مخه دژوندانه دافراطي اړخونونه راوګرځوي. مقصد نيک دى خودليکلوطرزاودپيښوتمثيل داسې دى چې لوستونکوته دواقعيت نه لرې ښکاري . اميرمحمدخپل دغه مقصدپه خپل کتاب کې دارنګه ښکاره کړى دى (( د پښتون دنوي کول په نامه چې زماداناول يې هنداره ده . کاشکې چې پکې ځان ته يې پام شي ))
اميرحمزه شينواري په دغه کتاب خپله تبصره داسې کوي (( زماپه خيال بايدناول دتخيلاتي طريقې په ځاى ساده اوحقيقت بياني وي . ددې ناول اکر بکر بيخي ديوې مختصرې طويل افسانې دى . چې دناول په کالبوت کې ځاى کړى شوى دى ، اسلوب يې دفلمي قيصې غوندې دى . )) ( ٢١ )
همدارنګه حمزه صاحب ددغه ناول ژبه هم معياري نه ګڼي اوپه دې هکله وايي (( د ژبې په حقله به دومره ووايم چې په ځينې ځايونوکې عامي ژبه استعمال شوې ده اوهغه هم خالصه دتيراژبه بايدناول په بين الا قوامي ژبه وليکل شي اوچې کوم الفاظ ديوخاص قام سره تعلق لري هغوته په قوسينوکې بين الا قوامي الفاظ هم وليکل شي ))
په همدې ډول په دغه ناول کې دکردارونو ترمنځ دخبروکولوحدنه دى ساتل شوى اوژبه يې هم له انګريزي ، اردواوپښتونه ګډه اويوه مخلوطه ژبه ده . دهمدې ناول په باب مرادشينوارى ليکي (( زه به دساغرصاحب قلم دروي رعايت يادمخ کولونه بغير داووايم چې دده قلم په قبايلي موضوعاتوکې ډيرښه ځليږي اوکه هغه دنوي کول په ځاى دځان دپاره يوه قبايلي موضوع غوره کړى واى نولکه څرنګه چې يې د(( تربور)) په ليکلوپه افسانوي ادب کې يوه ډيره دکاراضافه کړې وه هغه شان به يى پښتوادب ته دموضوع په لحاظ يونوى څيزورکړى و)) (٢٢)
خوپه خيبرکې بياد(( نوې چپې )) غوندې ناول هم ليکل شوى دى چې ليکوال يې حمزه شينوارى دى . دغه ناول په پښتوناولونوکې ښه شهرت لري اودحمزه صاحب په قول دملي وحدت ترجماني کوي . همدغه وجه ده چې دايوب په زمانه کې ضبط شو. )) ( ٢٣ )
ښاغلى حيب الله رفيع يې داسې يادونه کوي (( همدارازداستاد حمزه شينواري (( نوې چپې)) ناول دومره خوږ اودفن په ګيڼه پسولل شوى چې قدم په قدم ګنډې اوپوښتنې لري . دبيلابيلوپيښوموزون تړون سره کوي اوبيانويوداسې وخت ته رارسيږي چې ټولې ګنډې او دټولوپوښتونو ځوابونه يوپه بل پسې حل کيږي اوهم دناول موضوع دپښتني ټولنې اشناپيښې دي اوپه دې ټولنه کې دنوي اوزاړه تمدن دسره پيوستون اودکليوالي اوښاري ژوند دسره د لنډون صحنې انځوروي )) (٢٤ )
په پاى کې که خپلې خبرې رالنډې کړونوداسې به ووايو چې په کوزه پښتونخواکې دلومړي ځل لپاره ارواښادراحت زاخيلي دناول ليکل پيل کړل اوورپسې سيدرسول رسا ، شيرزمان غمژن ، صاحب زاده محمدادريس ، رشيدعلي دهقان ، حمزه شينوارى ، ميرمهدي شاه ، اشرف دراني ، سلطان محمدماټوخان اوداسې نوروتعقيب کړ. په ليکلي شويوناولونو کې دموضوع تشابه ليدل کيږي چې دځينوموضوع عشقي اودځينويې کورني جنګ جګړې دي چې د ميراث ، جايداد او ځمکو په باب دتربورانواوياورونوترمنځ رامنځ ته کيږي .
دځينوناولونوچاپيريال اوحادثې دپښتون ماحول اودپښتنودکړووړوسره برابرې دي اوځينې يې بهرنۍ دي چې دپښتون دماحول سره نااشنادي . 
په ژبني لحاظ دځينوناولونوژبه معياري اوڅه ناڅه دپرديوکلماتونه پاکه ده اودزياتوناولونوژبه دانګريزي اواردوپه کلماتوبې خونده شوې ده .
داهم بايدووايوچې په پښتنوخواکې دناول ليکلوپه باب ليکوالونوې تجربې کړي اوډول ډول ناولونه يې ليکلي دي . په پښتونخواکې هغه ناولونه چې زماترسترګوتير شوي دي په دې ډول دي : ناول دماه رخې دسيدراحت الله زاخيلي ، مفرور،مامونۍ ، خودکوشي ، شمۍ ،دسيدرسول رسا، پيغله دصاحب زاده محمدادريس ، ګل خان ،امانت ، رحمان کورونه ،دشيرزمان غمژن ، دسروتعويذدرشيدعلي دهقان ،مظلوم امام دمهدي شاه مهدي نوې چپې دحمزه شينواري ، زرکې سترګې داشرف دراني ، نوى کول داميرمحمدساغر، چاودې ښيښه دسلطان محمدماټوخان اونور.
چې داناولونه پخواني دي اوکيداى شي چې په تيروشلوکلونوکې نورناولونه هم چاپ شوي وي خوماته په لاس نه دي راغلي .
ماخذونه 
١ – اميرمحمدساغر، نوی کول ، ( په نوي کول دزاړه کول تبصره ، دحمزه شينواري ) منظورعام پريس ، پيښور، ١٩٧٢ کال ، د( ج) مخ 
٢ – سيدتکريم الحق کاکاخيل ، ( روغ ليونی ) بي بي نوره ، ( يونوې لار، يوه ادبي تجربه ) دسيدتقويم الحق کاکاخيل مضمون ، پبليک ارټ پريس ، پيښور، ٢٧ مخ 
٣ – دافغان ياد، دغلام محي الدين افغان دشپيتم تلين په وياړدليکوالودمقالومجموعه ( دپښتوننی ادب ) دبريښ مضمون ، ٨٠ مخ ، کابل پوهنتون ، دژبواوادبياتوپوهنځي خپرونه ، ١٣٦٠ کال 
٤ – پښتوچاپي اثارپه دووتيروپيړيوکې ، ٢٨١ مخ
٥ – دافغان ياد، ( ٨٠ – ٨١ ) مخونه 
٦ – هميش خليل ، پښتانه ليکوال ، لومړی چاپ ، پبليک ارټ پريس ، پيښور، ١٩٥٨ کال (٤ ) مخ 
٧ – راحت زاخيلي ، ناول دماه رخې ، دپوهنيارلطيف بهاندپه سريزه اوتدقيق ، دکابل پوهنتون دفرهنګي شوراخپرونه ، دکابل پوهنتون چاپخونه ، ١٣٦٣ کال د( يج ، يد) مخونه 
٨ – همدااثر ( يط) مخ 
٩ – پښتانه ليکوال ، ٦ مخ 
١٠ – دافغان ياد ،په اوسني پښتوادب کې ناول ، رومان اوداستان ، دابراهيم عطايي مقاله(١٢٠ ) مخ 
١١ – افغان ياد، ( دپښتوننی ادب ) ٨٣ مخ 
١٢ – همدااثر، ١٢ مخ 
١٣ – شيرزمان غمژن ، امانت ، خورونکی اشرف نيوزايجنسي ، حميديه پريس ، پيښور، ١٩٧١ کال 
١٤ – شيرزمان غمژن ، رحمان کورونه ، خورونکی اشرف نيوزايجنسي ، پپوضلع پيښور، حمديه پريس ،پيښور، ١٨٧٤ کال ، ٦ مخ 
١٥ – همدااثر ١٢ مخ 
١٦ – اشرف درانی ، زرکې سترګې ، خورونکی يونيورسټي بک ايجنسي ، پيښور، د(س ، ف ) مخونه 
١٧ – سيدتکريم الحق کاکاخيل ( روغ ليونی ) بي بي نوره ، ٣٨ مخ 
١٨ –سلطان محمدماټوخان ، چاودې ښيښه ، پبلک ارټ پريس ، پيښور، ١٩٦٢ کال ( ه-و) مخونه 
١٩ – همدااثر همدامخونه 
٢٠ – د پښتو ياد ( نننی ادب)
٢١ – نوی کول 
٢٢ – همدااثر( ک ) مخ 
٢٣ – همدااثر( ح ) مخ 

